Zdôvodnenie návrhu na začatie stavby
                      „ Stavebná obnova, prístavba a nadstavba budovy   
                      pre Špeciálny súd a Úrad špeciálnej prokuratúry“.

1.	Súčasný technický stav objektu

	          Pre účely umiestnenia Špeciálneho súdu	a Úradu špeciálnej prokuratúry je uvažovaná budova č.16, ktorá je situovaná v areáli bývalých Holubyho kasární v katastrálnom území Pezinok. Areál získalo Ministerstvo spravodlivosti SR zmluvou o prevode správy č.0811/0159/2004-PS od Ministerstva obrany SR.

	        Predmetná budova má dve nadzemné a  jedno podzemné podlažie. Pôdorys budovy je v tvare písmena „T “ s terajším usporiadaním miestností po oboch stranách chodieb, ktoré prechádzajú pozdĺž dvoch krídiel objektu. Strecha objektu je sedlová a každé krídlo má samostatnú drevenú konštrukciu strechy s plechovou krytinou.

2.	Navrhované stavebno-technické riešenie

        Pre zabezpečenie potrebných priestorových požiadaviek pre personálne obsadenie a technického zázemia je potrebné vykonať stavebné úpravy. Úpravy zachovávajú súčasný konštrukčný systém, do ktorého zasahujú len v minimálnom rozsahu.

       Stavebné úpravy budú nasledovné :
•	Vymurovanie nových priečok
•	Osadenie nových bezpečnostných dverí a zárubní
•	Vybudovanie výťahových šácht
•	Zhotovenie nadstavby objektu
•	Zhotovenie novej strechy
•	Vnútorné rozvody
•	Zateplenie budovy

          Z hľadiska charakteru pracovísk Špeciálneho súdu a Úradu špeciálnej prokuratúry je riešená aj vonkajšia ochrana objektu proti prístupu nepovolaných osôb. Vzhľadom na to, že sa jedná o objekt, kde sa budú nachádzať utajované skutočnosti, je potrebné tento chrániť v súlade s požiadavkami bezpečnostného štandardu návrhu Vyhlášky Národného bezpečnostného úradu SR o fyzickej bezpečnosti a objektovej bezpečnosti.

         Realizáciou stavebných úprav sa zabezpečia technicko-prevádzkové požiadavky pre činnosť Špeciálneho súdu a Úradu špeciálnej prokuratúry.